
PROLOGU 

Endilguis a tentu el autor 

Marcu Tuliu Ciceron hue un polfticu, avogau, tradutor i filosofu latinu, una de las 
feguras mas enportantis i acimas nel escrevieru latinu i mas enfruyentis. 

Tuvu nacencia en Arpinum, nel 106 e. C, en tierra vosca. La su famflia pretenecia al 
ordin equestri i de agarris ena capital, assinque se puu premitir el entraeru Marcu ena 
via romana. Enque los sus primerus estuyus huerun en Arpinum, plontu aballo pa Roma 
a ensenar-se en derechu i habratoria conos endilgus Escevola. Espubrico el su primer 
libra enante de hazer venti, el De inuentione, i ya estava arrimau a la filosofia. Aballo 
pa Grecia a deprender habratoria i filosofia, tuviendu comu endilgaor a Posidoniu. 
Quandu era de trenta anus, escomenco la su carrera polftica, allegandu nel 63 e. C. a 
consuli, anu en que prenuncio los sus descursus contra el gorpista Catilina. 

Cona guerra cevili entre Pompeyu i Cesa, Ciceron, presonagi mas que reconociu ya 
en Roma, sostriba la razon pompeyana. Pero cona muerti Pompeyu, la posterior perda la 
su ija Tulia nel 45, mas tardinu con el assessinatu Cesa nel 44 i la conseqiienti situation 
entrapeta del Estau, enprencipia el abarrancamientu presonal Marcu Tuliu. El rebustu 
habraor i platicu polfticu troca agora a un Ciceron mas enfochau i filosofu. Nel 43, tras 
el nombraeru los tres uiri rei publicae, Marcu i su germanu Quintu sonin decraraus 
proscritus i assessinaus. La cabeca Ciceron i las sus manus huerun hincas nel rostrum 
ande antanu apregonava los sus descursus por mandau de Otavianu. 



El suenu Escipion 

El somnium Scipionis es un relatu que s'enquaira endrentu la obra polftica De 
republica. Esta obra enpenco a escrevila Ciceron pal 55, endespues la repuntacion. Es 
un arrendu la IloXneia Platon, enque el dialogu ciceronianu quier esponer teoria 
polftica, pero ya dende unas almiracionis platicas (ya hazia unus anus que via siu 
consuli). 

L'obra se entanga en seis librus, pero con mu mal estau conservacion. Namas ai 
partis largas de los dos primerus, el restu del testu qu'avemus es por me d'autoris 
tardius comu Agustfn i Latanciu. El testu de conteniu polfticu tuvu mu poquinu enteres 



entre los cristianus, queandu-lo namas en unus quantinus de frasis i pensamientus. Por 
contra, el Suenu otuvu mayor tiraeru ena trasmission pol conteniu astronomicu i neo- 
platonicu. Gracias al comentariu Macrobiu se conserva enteru el Suenu, unicu cachu pa 
consierar nel libra sestu. 

Pa escamuflar la su opinion, los presonagis no son atualis. L'acion aconteci enas 
vacancias las Ferias Latinas el 129, en ca Publiu Escipion, ande s'ajuntarun arrimaus i 
amigus. Entre los caraberus — ochu entre tos — se hallan Leliu, Escevola i el propiu 
Escipion. 

Escipion cuenta el suenu a la final la obra, en craru paralelismu con el relatu del 
armeniu Er ena IloXneia. El suenu, de airis pitagoricus, cuenta el alcuentru de Escipion 
con su agiielu i su pairi, quien, amas de dali una vision el huturu, se la da de la Tierra 
dende el Caminu Santiagu. Costitui unu de los testimonus mejoris i mas lindus pa 
conprender 1' opinion los antiguus a tentu la posicion la Tierra, el sitiu qu'acupan los 
seris umanus nella i qual tien que ser la su tarea nel mundu. 



Traducion 

Pa esta traducion sigu el testu De Republica del segundu volumin de Carl Friedrich 
Wilhelm Miiller M. Tulli Ciceronis scripta quae manserunt omnia (1890). Angunas 
parabras ei precurau traduzilas en estremenu acercandu-me a la nocion latina, 
conservandu la huerca que tenian ena idioma original. Assin, un soponer, el terminu 
globus apareci comu gorullu, orbis es discu, animus es bahiu o circulus, reondelinu. 
Enas partis descritivas hagu usu de las locucionis endilgu comu ve 10 ve-lo elli. 

No sigu, a la contra, los parrafus la edicion, por dale entereza al relatu, conservandu 
la horma convessacional. 



A TENTU LA REPUBRICA 
[EL SUENU ESCIPION] 



9. — De que vini a Africa pal consuli Maniu Maniliu, 
de trebunu pa la quarta legion, comu sabeis, de soldaus, 
no avia cosa que mas me tirara que encarabar-me con el 
rei Masinissa, mu amigu, por Justus motivus, de la 
muestra familia. Hormi m'allegue, abracau a mi el vieju, 
s'enlio a llorar i un quantu denpues alevanto la vista al 
cielu i iju, izi: «Gracias te do, cimeru Sol, i a vosotrus, los 
demas del cielu, que, enantinu d'emigrar d'esta via, 
visteu nel mi reinu i enbaju d'esti techu a Publiu 
Corneliu Escipion, con cuyu nombri mesmu 
m'esparceu, ve-lo i, nunca se retira de mi cabeca el 
recuerdu d'aquel machu, el mas mejor i insuperabri». 
Aluspues, yo le pregunte por su reinu, el a mi pola 
muestra repubrica i se mos passo el dia de caraba parriba 
i pabaju. 

10. Pero alogu, de que se mos acibio con fachenda de 
reis, acontinemus la caraba hata bien tardi, porque el 
vieju no palro mas que del Africanu i estava a 
arrecordar, no lo que hizu namas, sino tamien las cosas 
que izia. Aluspues, sigun mos arretiremus al quartu, 
cansainu yo del viagi i de ver trasvelau, me entallo el 
suenu mas pesau de lo normal. Altonci — creu, ve-Pequi, 
que hue polo que viamus estau palrandu, pos aconteci, 
mas o menus, que los muestrus pensamientus i carabas 
produzin algu assin nel suenu comu Eniu escrevi de 
Omeru, del que, salta a la vista, espiertu solia a ca no na 
pensar i palrar — , el Africanu me s'aparecio cona norma 
que me resultava mas conocia pola retrataura d'el, que 
por el mesmu. Quandu lo reconoci, ve-lo elli, m'acagace, 
assinque m'iju el, izi: «Cucha con atencion i hondea el 



1 Habra Escipion, al tercer dia las Ferias Latmas. 



mieu, Escipion, i, las cosas que iga, arrecuerda-las. n. Pi 
ves aquella cia, la que enpurra por mi a prestar-se al 
puebru romanu renova una guerra de muchu a i no puei 
acalugar? — estava assenalandu Cartagu, enda un sitiu, 
encimau i llenitu d'estrellas, resplandillanti i craru — . A 
ella vienis tu agora pa acorricala, un cachinu de soldau. 
A esta, en estus dos anus, la vas a esfarrungar comu 
consuli i te hadras con esti apelliu, el que entovia tienis 
erencia de mi, polos tus meritus. Pos quandu aigas 
aborrau Cartagu, aigas trumfau i seyas censor i tamien 
aigas bandeau comu legau Egitu, Siria, Asia, Grecia, te 
ligiran otra vezi consuli, estuviendu folasteru, i t'enliaras 
a hazer la guerra mas enportanti: esfarrajaras Numancia. 
Pero quandu t'ajorrin nel carru trumfali al Capitoliu, te 
toparas con una repubrica toita abarulla por cuenta del 
mi netu. iz. Aqui es quandu tendras que muestrar a la 
patria la lumbri el tu espiritu, del tu talentu i conseju. 
Pero a partir d'essi momentu, veu carzalera la verea el 
sinu, paque mos entendamus. Pos quandu hagas sieti 
vezis ochu orbitas i regiieltas sol i quandu estus dos 
numerus — de los que caqual se tien por prenu por unas 
cosas i otras — s'aigan enliau a cumprir con recorriu 
naturali el ultimu anu assenalau, la cia entera s'enbrocara 
namas en ti i nel tu nombri; en ti el Senau, en ti tolos 
giienus, en ti los aliaus, en ti los latinus aposaran la vista, 
tu sedras el unicu nel que la conservacion la cia s'acoara, 
mas, por no destender-me, tendras que conponer comu 
ditaor la repubrica, si dehuyis de las inpias manus los tus 
familiaris». 

N'essi momentu, comu Leliu via escramau i los 
demas vian pujeau mas de reziu, Escipion, riyendu-se 
despacinu, iju, izi: 

— Chsss!, hazei el favor, no me desperteis del suenu i 
ascuchai lo que quea una mijina! 13. «Pero, Africanu, 
paque estes apreparau pa mirar pola repubrica, que se 
tenga estu en cuenta: pa tolos que aigan conservau la 
patria, la aigan ayuau i fomentau, ai de ciertu un 



determinau sitiu nel cielu ande los felizis desfrutan dun 
tiempu etemu; pos no ai na que en verda se haga ena 
tierra mas aveniu a aquel dios prencipal que rigi el 
mundu enteru que las corroblas i juntas ombris 
aconchavaus por derechu, a las que llaman dais. D'ellas, 
los rigioris i conservaoris salius daqui, paca giielven». 14. 
N'essi momentu yo, enque andara acerullainu, no ya pol 
mieu a la muerti, sino polas farullas de los mius, sin 
enbargu, le pregunte si el vivia i tamien mi pairi Paulu i 
los otrus que consieravamus esperecius. Izi, izi: «Ave 
que si! Vivin los que salierun volandu de los atijus los 
cuerpus comu si huera duna card, ara, la vuestra, que 
izis, via es muerti. Pi tu es que no ves a tu pairi 
viniendu?» Sigun lo vidi, desmarrame un correnton 
larimas, pero el m'atarugava la llantina abracandu-me i 
besandu-me. 15. I yo, de na que hui escapaz de poner-me 
a habrar, hormi arreprimi el llantu, igu, izi: 
«Respetaissimu i otimu pairi, si esta es la via, comu al 
Africanu tengu sentiu, comu es que esto viviendu ena 
Tierra? Pi por que no agarru i vengu estaramandu paca, 
pa vosotrus?» «No va assin — izi el — , pos comu no seya 
que esti dios, cuyu tempru es tou estu que visteas, no 
t'aiga soltau de la prision el cuerpu, no es capaz de 
crarear-se entraera paca. Pos con esta lei an siu generaus 
los ombris, que miran por aquella bola que estas viendu 
al meyu d'esti tempru, que izin Tierra, i a ellus se les dio 
el bahiu dadrentu aquellus huegus eternus, que llamais 
astrus i estrellas, que abolas i reondas, animas por mentis 
devinas, s'enlian a hazer los sus reondelinus i orbitas con 
una almirabri velocia. Por essi misteriu, el bahiu tien que 
ser reteniu lo mesmu por ti, Publiu, que por tolos 
ombris pius ena prision el cuerpu i no sin mandu d'aquel 
del que el bichu vos es dau tien que emigrar de la via los 
ombris, no vaigan a ver dehuyendu el mandau los 
ombris endilgau por dios. 16. Pero assinita, Escipion, lo 
mesmu que ve-Pequi tu agiielu, que yo, quien 
t'ungendro, honra la justicia i la piea, la qual es la mas 
enportanti entre familiaris i arrimaus i amis tamien ena 



patria. Essa via es la via 2 al cielu i a esti ajuntamientu de 
los que ya vivierun i desafrojaus del cuerpu puebran, ve- 
lo elli, aquel sitiu que estas a ver — era, chacho, un 
reondel reluzienti entre flamas de mu resplandillanti 
candor — , al que vosotrus, por me de los griegus, 
mentais comu el Discu lechfy>. Ende el, en contemprandu 
to por to, se vian las demas cosas, crarinas i 
maravillosas. Eran, chacho, essas estrellinas que nunca 
ende esti sitiu amus vistu i essus grandoris de tou que 
enjamas amus sospechau, de las qualas era la mas 
chiquinina la que, ultima nel cielu, alumbrava con luz 
ajena mas acaina de la Tierra 4 . Faci los discus las estrellas 
ganavan al grandor del de la Tierra. Vidi a la propia 
Tierra ya assin de chica que m'arrepenti del muestru 
enperiu, polque abati si atopamus un puntininu d'ella 5 . 
17. Comu la pisteva mas, diz el Africanu, izi: «Me 
preguntu hata quandu estara la tu menti hinca nel suelu. 
Lu, no ves a que temprus vinisti? En nuevi discus, o 
mejor, gorullus te estan tolas cosas atijas, cuyas unu 
namas es celesti, dahuera, que tolos demas conprendi, el 
mesmu el cimeru dios enbibiendu i contuviendu a los 
otrus, nel qual estan aquellus hincaus, que se regiielvin, 
carreras perpetuas de las estrellas. Baju esta ain sieti, que 
repian al reves con un movimientu contrariu, i el cielu, 
de los qualis aquella possei un gorullu namas a la que 
ena Tierra nombran de Saturnu. Endespues esta aquel 
brilliu prosperu i aparenti pal generu umanu, que izin 
Jupiti; alogu, enberrenchinau i espantosu ena Tierra, al 
qual izis de Marti. Endespues ponbaju el Sol acupa 
quasique la region meya, guia, cabeca i midior de las 
demas lumbris, menti del mundu i tempri, de tantu 
grandor que cona su luz racea i tupi toitu. A esti, de 
aconpanantis, le siguin, caqual cona su orbita, Venu i 
Mercuriu i, nel gorullu mas bajeru, la Luna, acendia 



2 juegu parabras nel original en latin: ea uita uia est. 

3 El Caminu Santiagu. 

4 Se refier a la Luna. 

5 Ergumentu con que defender la destension los arrayus con Hispania i 
Africa enas conquistas de mas palantre. 

polos rayus el Sol, da giieltas. Sin enbargu, enbaju, ya na 
ai que no seya mortali i caucu, desquitandu los bahius 
daus por regalu los diosis al generu umanu. Poncima la 
Luna estan tolas cosas eternas, pos essa, que esta a la 
meta i es novena, la Tierra, no se muevi i es la mas 
bajera i a ella s'ajorran tolos demas cuerpus por su 
canteu». 18. Ave, comu mirava desmentau, sigun 
m'acorde, igu, izi: «Pi que es? Que paju son tan duci es el 
que tupi las mis orejas?» «Es — izi — aquel que, desuniu 
por entremeyus desigualis, pero, sin enbargu, destintus 
pola razon conhormi a una parti conta, con el vencijon i 
movimientu de los propius discus se produzi i, 
temprandu agus con gravis, bicha a la par varias 
almonias, pos tan grandis movimientus no puein rutar 
en silenciu, i la naturaleza haz que de palla sueni gravi 
dunas partis i agu d'otras. Por essa causa, aquel recorriu 
cimeru que portea las estrellas del Cielu, cuyu golteu es 
mas ligeru, se muevi con un son agu i entensu, con unu 
mu gravi, por contra, esti de la Luna i bajeru, pos la 
Tierra, la novena, remaneciendu quietina, esta hinca en 
un assientu namas, albarcandu el sitiu el meyu el mundu. 
Assinque aquellus ochu recorrius enos que la mesma 
huerca es de dos, produzin sieti sonis destintus polos 
entremeyus, el qual numeru es mas o menus el nu de 
tolas cosas. Lo qualu, los ombris deprendius, 
arrendandu-lo conas cuerdas i conos cantus, abrierun pa 
ellus la giielta pa esti sitiu 6 , igual que otrus que conos sus 
talentus lanterus cautivarun en via umana los estuyus 
devinus. 19. Achipotas por esti soniu, las orejas los 
ombris se quearun sordas i no esta el sentiu en vosotrus 
mas enpercuiu que, ande Nilu s'avanca dende la cimara 
los montis, un puebru que llaman catadupus que vivi an 
pie d' aquel sitiu: por mor de la entensia el soniu, estan 
haltus del sentiu la audicion. Pos esti son es tan grandi 
pola ligerissima rutaera el mundu enteru que las orejas 
los ombris no puean apescalo, igual que no poeis mirar 
al sol frenti por frenti sin que la vuestra percecion i 



6 El Caminu Santiagu, ende onde estan a habrar. 

sentius se vencan polos rayus». Yo, enque almirava estas 
cosas, derigia, sin enbargu, en quandu en vez los ojus a 
la Tierra. zo. Ento izi el Africanu, izi: «Sientu que estas 
visteandu el assientu i casa entavia agora de los ombris, 
la qual, si te paji chiquinina, tal comu lo es, mirar siempri 
a estas cosinas el cielu, descarecer aquellas umanas. Pi 
tu, que nombreria de parabra los ombris o que groria 
alampabri pueis consiguir? Estas viendu que ena tierra 
s'abita en sitius ralus i entallaus i en essus mesmus sitius 
son astilu manchonis ande esta abitau, destensus posius 
entremeyu i los que puebran la tierra, no ya es que esten 
tan esparramaus que naina puea esparigir-se dunus a 
otrus entre ellus i ellus, sino que una parti estan de 
soslai, otra apescola, otra esta mesmu a la contra de 
vosotrus, de los que no poeis asperar de ciertu groria 
denguna. zi. Te percatas de que la propia Tierra esta 
comu abriscaina i arroeaina por cinchus, dos de los 
qualis, afrentaus entre ellus i sostribaus enos propius 
lejis el cielu dun lau i d'otru, estas viendu que s'an 
encongelau polas pelonas, pero que el del meyu, el mas 
grandi, s'a turrau pola calentanca el sol. En dos se puei 
abitar, de los que aquel, ve-lo elli, es el del sul, en que los 
que estan arrecarcan las sus huelligas afrentas a las 
vuestras: naina con el vuestru puebru. Ve equi, el otru, 
assujetu al norti, que puebrais, te percatas de que finina 
es la parti que vos toca. Pos tola Tierra que se puebra 
por vosostrus, achorchaina polos lejis, mas ancha pa los 
laus, es una islina pai arroea por aquella mari que llamais 
ena Tierra Oceanu, Alanticu o Grandi, que, vaya, tantu 
nombri pa tolo chiquininu que es: lo estas viendo. %%. 
Ara, destas mesmas tierras abitas i conocias, puisti tu o 
angunu del muestru nombri trasponer el Caucasu esti, 
ve-lo equi o, mejor, cruziar a nau aquel Gangi? Quien 
enas demas partis de Orienti o dande el Sol recorri lo 
ultimu o el norti o sul oyera el tu nombri? Desquitandu 
estas partis, te percatas de por que entallauras se quier la 
vuestra groria esparramar-se. Ara, los mesmus que 
habran de mosotrus, quantu tiempu bicharan? 23. 

Assinque, manque aquella raza los huturus ombris 
quiera densiguia sacar alabancias de qualisquiera de 
mosotrus acebias de los pairis de patras, sin enbargu, 
por me de enundacionis i enciendus la Tierra, que es 
prejisu que l'acontecan a ca ciertu tiempu, no poemus 
alcancar una groria no ya eterna, sino en siquiera 
duraera. Lu, que enteressa que aiga palraera sobre ti de 
los que nacan endespues quandu no uvu denguna de los 
que naciemn enantes? 24. Ellus, que no huerun menus i, 
de ciertu, mejoris machus, prencipalmenti quandu entre 
ellus propius, de los que puei oyer-se el muestru nombri, 
a dengunu podra aconpanar el recuerdu dun anu namas. 
Pos los ombris, comunmenti, miin el anu solu por me el 
Sol, estu es, cona regiielta dun astru namas. No estanti, 
quandu al momentu del que aballarun una vez giielvin 
tolos astrus juntus i reproduzin la mesma destribucion el 
cielu enteru per largus entremeyus, altoncis aquel que en 
verda giielvi puei llamar-se anu, nel que apeninas 
m'atrevu a izir quantus sigrus umanus haz. Pos, ve i, 
comu antanu el Sol les parecio a los ombris ajorrar-se i 
estinguir-se, quandu el bahiu Romulu entro en estus 
mesmus temprus i quandu el Sol d'esta mesma parti i 
mesmu tiempu ajorri otra vez, antoncis con tolos puntus 
i estrellas ajuntas al prencipiu tener el anu conpretu, del 
qual saber que entavia a colau la vigessima parti. 25. Por 
essi misteriu, si desconfias de la giielta a esti sitiu, ande 
tolas cosas estan pa los ombris grandis i lanterus, en fin, 
quantu cuesta essa groria los ombris que apeninas es 
escapaz de coger un cachirrininu de anu namas? 
Assinque, si quieris mirar parriba i contemprar esti 
assentaeru i casa eterna, ni t'entrieguis a las parabras el 
puebru ni pongas la esperanca las tus cosas enos 
premius umanus: Tien la propia vertu que llevar-te 
conos sus enceviquis a la honra. Que van a habrar los 
otrus de ti? Alia vean! Ara, que habran. Sin enbargu, toas 
essas parabras tamien se cingan a estas regionis entallas 
que estas viendu, i nunca huerun eternas sobre naidi: se 
defaratan cona dia los ombris i s'estinguin con el olviu la 

posteria». 26. De que iju essu, igu, izi: «Yo, Africanu, de 
estar libri el lumbral, paque mos entendamus, al caminu 
el cielu pa los benemeritus ende la patria, enque dende 
quandu chicu no halte al vuestru onor avancandu conas 
huelligas de pairi i tuyas, agora, sin enbargu, me vo a 
eshorcar con mucha mas atencion por tan grandi premiu 
espuestu». I el: «Tu eshuerca-te i a tenelo assm: no eris 
tu mortali, sino esti cuerpu. Pos no eris tu el que 
muestra esta norma, sino que caunu es esta menti de 
caqual, no esta fegura que puei assenalar-se con el deu. 
Assinque saber que tu eris un dios, si es que ai un dios 
que s'avicia, que sienti, que recuerda, que barrunta, que 
rigi, encauza i amas muevi esti cuerpu al que s'antepon 
tal que esti mundu bicha aquel dios prencipal; i comu 
aquel dios eternu muevi el mundu, en parti mortali, 
assinita el bahiu eternu muevi el escachizu cuerpu. 27. 
Pos lo que siempri se muevi, es eternu, pero lo que lleva 
el movimientu a algu — el propiu cocotreau por otru 
lau — , quandu el movimientu tien fin, es prejisu tener fin 
el vivieru. Assinque, namas lo que se muevi a si mesmu, 
porque nunca se desepara de si, nunca deja en siquiera 
de mover-se. Tamien en el restu de cosas que se muevin 
esti es la huenti, estu es el prencipiu el movieru. 
Dengunu es el origin el prencipiu, pos tolas cosas 
s'originan del prencipiu, sin enbargu, el mesmu no puei 
nacer de otra cosa denguna, pos no sedria estu tapocu el 
prencipiu, porque surgi d'otru lau, pero si nunca 
s'origina, ave, nunca espareci. Pos un prencipiu 
espereciu ni el propiu d'otru renaceria ni se criaria otru 
de el, si es que es prejisu que tolas cosas s'originin dun 
prencipiu. Assin passa, que el movimientu seya el 
prencipiu de el porque el propiu se muevi por si; ara, 
essu ni puei nacer ni morir; o es prejisu que tol cielu 
s'abarrancara i tola naturaleza se queara para i no 
s'atopara huerca denguna cona qual, vencia pol primeru, 
mover-se. 28. Comu quea craru ser eternu lo que se 
muevi por si propiu, quien ai pai que niegui ser esta 

naturaleza la conceia a las almas? Pos en sin alma na 7 ai 
que se cocotrei por vencijon dahuera, pero lo que esta 
almau, se muevi por un movimientu dadrentu tamien 
suyu. Pos esta es la propia naturaleza i huerca el bahiu, el 
qual, si es el unicu de tous que se mueva, de ciertu no a 
naciu i es eterna. 29. Trebaja-la tu enas mejoris cosas! 
Sonin las mejoris las precupacionis pola salvacion la 
patria conas que, cocotreau i citau el bahiu, mas ligeru a 
esti assentaeru i casa suya volara. I lo hadra mas ligeru si, 
en estuviendu encerra nel cuerpu, s'enpenicara pahuera i 
las cosas que estuvieran ahuera, en visteandu-las se 
deseparara del cuerpu tolo que puyera. Pos, ve i, los 
bahius los que se entriegarun a los malus enpiquis el 
cuerpu i d'ellus se golvierun comu menistrus i por 
canteu a los enpiquis los prazeris docis violarun los 
derechus los diosis i los ombris, escurricius de los 
cuerpus, se pegan diendu giieltas al reor la propia Tierra 
i no golveran a esti sitiu comu no huera aginaus por 
muchus sigrus». El ahuyo. Yo me desperte del suenu. 



7 Se precura trasmitir la seqiiencia sonis nasalis del original quod a se ipso 
moueatur, quis est, qui banc naturam animis esse tributan neget? Inanimum est 



emm omne. . . 

